Waswe, iu laek for readim disfala article long %% languis?
Online Bible | NIU WORLD BIBLE
Waswe, iu laek for readim disfala article long %% languis?
Acts 6:1-15
6 Long datfala taem, olketa disaepol gohed for kamap staka. Olketa disaepol wea story long Greek languis komplenim olketa disaepol wea story long Hebrew languis. Olketa sei olketa widow woman bilong olketa no kasem nao kaikai wea olketa narawan savve kasem evriday.2 So twelvfala aposol kolem kam evri disaepol and sei long olketa: “Hem no stret for mifala busy for sharem kaikai, and lusim disfala waka for talemaot message bilong God.3 So olketa brata, iufala mas lukaotem sevenfala man wea pipol tinghae long olketa. Olketa mas man wea God givim spirit long olketa and wea garem gudfala tingting. Mifala bae markem olketa for duim disfala waka,4 and mifala bae gohed for prea and talemaot message bilong God.”5 Evriwan hapi long samting wea olketa aposol talem. So olketa chusim Stephen wea God givim holy spirit long hem and wea hem garem strongfala faith. Olketa chusim tu Philip, Prochʹo·rus, Ni·caʹnor, Tiʹmon, Parʹme·nas, witim Nic·o·laʹus, wea hem wanfala man bilong Antioch wea followim religion bilong olketa Jew.6 Olketa tekem kam olketa man hia long olketa aposol, and bihaen olketa aposol prea, olketa putim hand bilong olketa long olketa man hia.7 Plande pipol moa herem message bilong God and staka pipol long Jerusalem kamap disaepol. Plande priest tu olketa biliv.8 God hem barava hapi long datfala man Stephen and givim paoa long hem for duim olketa mirakol and saen wea pipol lukim.9 Bat samfala bilong wanfala sekson wea pipol kolem ‘Sinagog bilong olketa man wea free’* and samfala moa bilong Cy·reʹne, Alexandria, witim olketa bilong Ci·liʹcia and Asia,* olketa kam for raoa witim Stephen.10 Bat olketa no savve talem eni samting nao from Stephen hem wise tumas and holy spirit leadim hem long toktok bilong hem.11 Olketa talem samfala man for sei: “Mifala herem man hia hem toktok againstim Moses and God,”12 and olketa mekem pipol and olketa bigman witim olketa man wea teachim law for kros tumas. Seknomoa olketa kam holem Stephen and tekem hem long Hae Kot bilong olketa Jew.*13 Olketa tekem kam samfala man long kot for olketa laea and sei: “Disfala man gohed for tok againstim disfala holy ples and againstim Law.14 Mifala herem disfala man sei Jesus bilong Nazʹa·reth bae aotem disfala holy ples and talem samting wea difren from wanem Moses hem talem long iumi.”15 Olketa wea sidaon insaed long datfala kot olketa lukluk strong long hem and feis bilong hem luk olsem feis bilong wanfala angel.
Olketa footnote
^ Luk olsem disfala toktok “Sinagog bilong olketa man wea free,” hem minim wanfala grup bilong olketa Jew or olketa man wea followim religion bilong olketa Jew wea hipap tugeta for prea and readim olketa Holy Raeting. Luk olsem olketa hia olketa prisoner or slave bifor bat then olketa kamap free.
^ Long olketa Christian Greek Scripture, “Asia” hem minim wanfala province bilong Rome wea stap long west saed long Asia Minor. Diswan no minim bigfala area wea olketa kolem Asia distaem.
eng_Latn fij_Latn eng_Latn eng_Latn tpi_Latn lus_Latn tpi_Latn tpi_Latn